b'\n_START_ARTICLE_\nAleksander Glazunov\n_START_SECTION_\n\xc5\xbdivljenje\n_START_PARAGRAPH_\nGlazunov se je rodil v dru\xc5\xbeini knjigarnarjev in zalo\xc5\xbenikov, kjer se je veliko muziciralo (mati je bila nadarjena pianistka). Z osmimi leti se je za\xc4\x8del u\xc4\x8diti klavir, z 11-imi pa komponirati. V ve\xc4\x8dji meri je bil samouk in je izjemno hitro napredoval v glasbenem znanju. Med letoma 1879 in 1881 je \xc5\xa1tudiral harmonijo in kompozicijo pri Rimskem-Korsakovu, ki je bil nad \xc5\xa1tudentovim znanjem izjemno navdu\xc5\xa1en. Leta 1882 (ko mu je bilo 16 let) je bila izvedena njegova Prva simfonija. Ko je skladatelj pregledal partituro 50 let pozneje, je izjavil, da v tej skladbi ni potrebno spremeniti niti ene note. Resni\xc4\x8dno, Glazunov je v glasbenem smislu odrastel neobi\xc4\x8dajno hitro._NEWLINE_V prvi vrsti je bil skladatelj instrumetalnih del. Nastopal je tudi kot dirigent lastnih del in krstil nekatere simfoni\xc4\x8dne skladbe mlaj\xc5\xa1e ruske skladateljske generacije. Najbolj ponesre\xc4\x8dena izvedba je bila praizvedba Simfonije \xc5\xa1t. 1 Rahmaninova, ko je Glazunov dirigiral pijan, skladba je do\xc5\xbeivela popoln fiasko, mladi Rahmaninov pa je za nekaj let padel v depresijo. V zvezi z Glazunovim alkoholizmom je znana tudi zgodba \xc5\xa0ostakovi\xc4\x8da, katerega o\xc4\x8de je delal v univerzitetnem laboratoriju in je v \xc4\x8dasu prohibicije oskrboval Glazunova s 100\xc2\xa0% alkoholom, ki je bil sicer namenjen \xc5\xa1tudijskim potrebam._NEWLINE_Leta 1928 je zapustil Rusijo in potoval po Evropi in ZDA. Umrl je v Parizu._NEWLINE_Glazunov pripada generaciji med Rusko peterko (in \xc4\x8cajkovskim) na eni strani in med skladatelji, kot so Stravinski, Prokofjev, \xc5\xa0ostakovi\xc4\x8d, na drugi strani. Njegov simfoni\xc4\x8dni izraz ne temelji na\xc2\xa0\xc2\xbbbarvanju zvoka\xc2\xab\xc2\xa0z instrumentacijskimi sredstvi, temve\xc4\x8d na polifoniji in jasnosti glasbene logike.'